b'\n_START_ARTICLE_\nLlac Tanganyika\n_START_SECTION_\nGeografia\n_START_PARAGRAPH_\nEl llac Tanganyika t\xc3\xa9 una superf\xc3\xadcie de 32.900 km\xc2\xb2, aproximadament la mateixa mida que B\xc3\xa8lgica, i s\'est\xc3\xa9n al llarg de 673 km. A l\'est hi ha Tanz\xc3\xa0nia, i la Rep\xc3\xbablica Democr\xc3\xa0tica del Congo a l\'oest; el seu extrem nord-est limita amb Burundi, i al sud amb Z\xc3\xa0mbia. A l\'oest, a la part congolesa, s\'eleva la cadena de muntanyes volc\xc3\xa0niques de Mitumba. Est\xc3\xa0 situat a la zona oest de la Gran Vall del Rift._NEWLINE_La seva costa abasta uns 1.828\xc2\xa0km i la seva profunditat mitjana \xc3\xa9s de 570\xc2\xa0m, essent el punt de m\xc3\xa0xima fond\xc3\xa0ria de 1.470\xc2\xa0m (a la conca nord), i s\'estima que t\xc3\xa9 uns 18.900\xc2\xa0quil\xc3\xb2metres c\xc3\xbabics d\'aigua, el que representa la segona reserva d\'aigua dol\xc3\xa7a m\xc3\xa9s important del planeta despr\xc3\xa9s del llac Baikal. La temperatura a la seva superf\xc3\xadcie \xc3\xa9s de 25\xc2\xa0\xc2\xb0C de mitjana, i curiosament, mant\xc3\xa9 una temperatura molt uniforme en tota la massa d\'aigua: les regions m\xc3\xa9s profundes tenen tan sols 3\xc2\xa0\xc2\xb0C menys de temperatura que els valors de superf\xc3\xadcie. La ra\xc3\xb3 d\'aquest estrany fet encara no s\'ha descobert. L\'aigua t\xc3\xa9 un pH que es mou al voltant de 8,4. La profunditat i la ubicaci\xc3\xb3 del llac, que \xc3\xa9s tropical, impedeix la renovaci\xc3\xb3 total de la seva massa d\'aigua, que s\'anomena aigua fossilitzada, i la majoria de les aig\xc3\xbces profundes s\xc3\xb3n an\xc3\xb2xiques._NEWLINE_El llac Tanganyika forma part de la conca del riu Congo. Al llac vessa les seves aig\xc3\xbces el seu afluent emissari, el riu Lukuga. Fins al 1878, el riu arribava al llac, per\xc3\xb2 els moviments tect\xc3\xb2nics, i especialment l\'augment del nivell d\'aigua, han invertit la direcci\xc3\xb3 que ara \xc3\xa9s cap al riu Lualaba i el riu Congo._NEWLINE_La conca hidrogr\xc3\xa0fica del llac Tanganyika t\xc3\xa9 una superf\xc3\xadcie d\'uns 231.000 km\xc2\xb2. Els principals rius que alimenten el llac i formen part de la conca s\xc3\xb3n el Malagarazi, el Rusizi, l\'Ifume, el Lufubu i el Lunangwa, que aboquen uns 24 km\xc2\xb3 de cabal a l\'any; la pluja, poden arribar a abocar uns 41\xc2\xa0km\xc2\xb3 l\'any. El Malagarazi \xc3\xa9s m\xc3\xa9s antic que el mateix llac i representa la prolongaci\xc3\xb3 del riu Congo.\n_START_SECTION_\nGeologia\n_START_PARAGRAPH_\nEl llac Tanganyika est\xc3\xa0 situat a la gran fractura geol\xc3\xb2gica de la Gran Vall del Rift, a l\'est d\'\xc3\x80frica. Cont\xc3\xa9 6.000 metres de sediments lacustres que queden acumulats al fons del llac.\n_START_SECTION_\nTect\xc3\xb2nica i geot\xc3\xa8rmia\n_START_PARAGRAPH_\nLa situaci\xc3\xb3 del llac \xc3\xa9s un lloc d\'una gran activitat tect\xc3\xb2nica tenint en compte, a m\xc3\xa9s a m\xc3\xa9s, la profunditat total de la falla en aquest lloc, que s\'eleva al voltant d\'uns 7.000 metres de nivell d\'aigua a la part inferior del sediment. El proc\xc3\xa9s de sedimentaci\xc3\xb3 que s\'ha produ\xc3\xaft durant milions d\'anys ha creat un enorme massa d\'inter\xc3\xa8s econ\xc3\xb2mic, i s\'han descobert jaciments de petroli que \xc3\xa9s explotat pel Congo. _NEWLINE_L\'activitat geot\xc3\xa8rmica \xc3\xa9s present a la part nord, a la part congolesa, a la pen\xc3\xadnsula de Ubwari, al cap Banzo, i a la regi\xc3\xb3 de Kalundu Pemba. S\'observen orificis per on s\'allibera aigua carregada de minerals que surt a una temperatura de 180\xc2\xa0\xc2\xb0C; es troben a profunditats que van des de 5 als 40 metres. L\'activitat tamb\xc3\xa9 mostra la pres\xc3\xa8ncia de gas en certes zones de les costes rocoses a Pemba, en forma de cadenes de bosses m\xc3\xa9s o menys fines i regulars._NEWLINE_El 5 de desembre de 2005, un violent terratr\xc3\xa8mol que assol\xc3\xad una magnitud de 7,5 en l\'escala de Richter, va causar danys i algunes v\xc3\xadctimes al Congo. El seu epicentre es va localitzar sota el mateix llac, a una profunditat de 10 quil\xc3\xb2metres.\n_START_SECTION_\nFlora i fauna\n_START_PARAGRAPH_\nEl llac Tanganyika \xc3\xa9s conegut pel gran nombre d\'esp\xc3\xa8cies end\xc3\xa8miques. Hi ha unes 250 esp\xc3\xa8cies de peixos de la fam\xc3\xadlia dels c\xc3\xadclids (Neolamprologus, Paleolamprologus, Altolamprologus, Xenotilapia, Julidochromis, Telmatochromis, Tropheus, Petrochromis i m\xc3\xa9s de vint altres g\xc3\xa8neres) i 150 esp\xc3\xa8cies d\'altres fam\xc3\xadlies (Stolothrissa, Limnothrissa, Lamprichthys), la majoria dels quals viuen al llarg de la costa a uns 180\xc2\xa0metres de profunditat. Gran part de la biomassa es troba a la zona pel\xc3\xa0gica i est\xc3\xa0 dominat per sis esp\xc3\xa8cies: dues esp\xc3\xa8cies de sardines del Tanganyika, i quatre esp\xc3\xa8cies del g\xc3\xa8nere Lates. Gaireb\xc3\xa9 totes les esp\xc3\xa8cies de c\xc3\xadclids s\xc3\xb3n end\xc3\xa8miques i algunes d\'elles s\xc3\xb3n populars com a peixos d\'aquari._NEWLINE_La cobra d\'aigua (Boulengerina annulata stormsi) tamb\xc3\xa9 \xc3\xa9s una esp\xc3\xa8cie end\xc3\xa8mica; \xc3\xa9s un r\xc3\xa8ptil adaptat a la vida subaqu\xc3\xa0tica, com les serps marines dels esculls de corall. L\'\xc3\xbaltima part del cos est\xc3\xa0 comprimida lateralment per facilitar la nataci\xc3\xb3. Els exemplars joves s\'alimenten de Neolamprologus que viuen en les closques de Neothauma tanganicense, uns caragols end\xc3\xa8mics del llac Tanganyika; els individus adults ataquen presses m\xc3\xa9s grans._NEWLINE_Al llac es troben esp\xc3\xa8cies de vertebrats superiors, com s\xc3\xb3n un parell de cocodrils (Crocodylus niloticus i Crocodylus cataphractus), l\'hipop\xc3\xb2tam (Hippopotamus amphibius), i diverses aus pescadores de la fam\xc3\xadlia dels ardeids, \xc3\xa0guiles, accip\xc3\xadtrids, alced\xc3\xadnids, etc.\n_START_SECTION_\nEconomia\n_START_PARAGRAPH_\nAproximadament, un mili\xc3\xb3 de persones viuen al voltant del llac, i aquest \xc3\xa9s la font principal de peix per al consum i el comer\xc3\xa7, i un mitj\xc3\xa0 vital per als transports i les comunicacions, essent un enlla\xc3\xa7 entre els pa\xc3\xafsos que el voregen.\n_START_SECTION_\nInd\xc3\xbastria\n_START_PARAGRAPH_\nLa pesca que prov\xc3\xa9 de la fauna del llac Tanganyika \xc3\xa9s la principal font de prote\xc3\xafnes de gran part dels habitants locals. En l\'actualitat, aproximadament unes 45.000 persones treballen a les empreses pesqueres que operen des de 800 llocs, amb prop d\'un mili\xc3\xb3 de persones que depenen directament de la pesca. El peix que s\'obt\xc3\xa9 del llac \xc3\xa9s un producte d\'exportaci\xc3\xb3 que es pot trobar en gaireb\xc3\xa9 tots els pa\xc3\xafsos de l\'\xc3\x80frica Occidental._NEWLINE_La pesca comercial va comen\xc3\xa7ar a mitjans dels anys 50 i ha tingut un important impacte en la poblaci\xc3\xb3 de determinades esp\xc3\xa8cies. L\'any 1995 es van capturar un total de 180.000 tones de peixos._NEWLINE_L\'any 2000, concretament entre els mesos de mar\xc3\xa7 i juliol, la FAO, conjuntament amb l\'AfDB i el FISHCODE va realitzar un projecte d\'estudi a la regi\xc3\xb3 del llac Tanganyika, que va incloure consultes t\xc3\xa8cniques efectuades des de la seu de la FAO a Roma, aix\xc3\xad com extensives visites de camp al mateix llac afric\xc3\xa0., amb l\'objectiu d\'avaluar l\'estat del llac i els recursos, i proposar mesures per la conservaci\xc3\xb3 i explotaci\xc3\xb3 d\'aquest.\n_START_SECTION_\nTransport\n_START_PARAGRAPH_\nLa ciutat portu\xc3\xa0ria de Kigoma \xc3\xa9s el punt des d\'on parteix el ferrocarril finS a Dar es Salaam, a Tanz\xc3\xa0nia. De la ciutat portu\xc3\xa0ria de Kalemie parteix la xarxa ferrovi\xc3\xa0ria cap a la Rep\xc3\xbablica Democr\xc3\xa0tica del Congo._NEWLINE_Quant a l\'aspecte naval, el MV Liemba, el que fou vaixell de guerra alemany reconvertit en ferri de passatges, arriba al port de Mpulungu, Z\xc3\xa0mbia, cada divendres al mat\xc3\xad i l\'abandona a la tarda direcci\xc3\xb3 a Kigoma, Tanz\xc3\xa0nia, i Bujumbura, Burundi._NEWLINE_Mpulungu \xc3\xa9s l\'\xc3\xbanic port que t\xc3\xa9 Z\xc3\xa0mbia al llac. \xc3\x89s la porta d\'entrada cap al nord amb ferri i \xc3\xa9s un important punt per a les exportacions i importacions per mitj\xc3\xa0 de vaixell. Est\xc3\xa0 ubicada en una badia natural a la riba del llac, protegida per una llarga illa uns centenars de metres endins.\n_START_SECTION_\nHist\xc3\xb2ria\n_START_PARAGRAPH_\nEls primers occidentals que van descobrir el llac Tanganyika, varen ser els exploradors brit\xc3\xa0nics Richard Burton i John Speke, el 13 de febrer de l\'any 1858. Va arribar a la part septentrional del llac mentre buscaven les fonts del riu Nil. Speke va continuar i va trobar-ne l\'actual font, el Llac Vict\xc3\xb2ria. Posteriorment, Livingstone tamb\xc3\xa9 va arribar al llac, provinent del sud, i en va explorar la part occidental. Prop del Tanganyika, concretament a la poblaci\xc3\xb3 d\'Ujiji, es van trobar Livingstone i Stanley el 10 de novembre de 1871. Verney Lovett Cameron, enviat a buscar a Livingstone, tamb\xc3\xa9 va explorar la part sud del llac ni va seguir el riu Lukunga. Va anotar el nom de "Liemba" per la part sud del llac, una paraula probablement de la llengua fipa, que el 1927 va ser triat com a nom per a un vaixell alemany capturat al llac i que ha estat en servei fins a l\'actualitat.\n_START_SECTION_\nPrimera Guerra Mundial\n_START_PARAGRAPH_\nEl llac va ser l\'escenari de dues famoses batalles durant la Primera Guerra Mundial._NEWLINE_Amb l\'ajuda del vaixell anomenat Graf von G\xc3\xb6tzen (el nom del graf (t\xc3\xadtol alemany equivalent a comte) Gustav Adolf Graf von G\xc3\xb6tzen, l\'ex governador d\'\xc3\x80frica Oriental Alemanya), els alemanys tenien el control complet del llac durant les primeres etapes de la guerra. La nau va ser utilitzada per transportar c\xc3\xa0rrega i personal a trav\xc3\xa9s del llac, i com a base per llan\xc3\xa7ar atacs per sorpresa a les tropes aliades._NEWLINE_Per tant, es va convertir en essencial per a les forces aliades aconseguir el control del mateix llac. Sota el comandament de Geoffrey Spicer-Simson de la Royal Navy, es va aconseguir la monumental tasca de transportar dues embarcacions armades de motor la Mimi i el Toutou des d\'Anglaterra fins al llac per ferrocarril, carretera i riu a Kalemie a la riba occidental del llac Tanganyika. Els dos vaixells van esperar fins al desembre de 1915, i van perpetrar un atac per sorpresa als alemanys, amb la captura del canoner Kingani. Un altre vaixell alemany, el Hedwig, va ser enfonsat el febrer de 1916, deixant el G\xc3\xb6tzen com a l\'\xc3\xbanic vaixell alemany restant per a controlar el llac._NEWLINE_Com a resultat de la seva posici\xc3\xb3 de major fortalesa en el llac, els aliats van comen\xc3\xa7ar a avan\xc3\xa7ar cap a Kigoma per terra, i els belgues van establir una base a\xc3\xa8ria a la costa occidental d\'Albertville. Va ser a partir d\'all\xc3\xad, el juny de 1916, que van llan\xc3\xa7ar un bombardeig sobre posicions alemanyes al voltant de Kigoma, i dins la mateixa ciutat. No est\xc3\xa0 clar si el G\xc3\xb6tzen va ser atacat (els belgues van afirmar haver aconseguit tocar-lo, per\xc3\xb2 els alemanys ho va negar), per\xc3\xb2 la moral alemanya es va veure molt afectada i el vaixell va ser desposse\xc3\xaft del seu armament, posteriorment, ja que es necessitava en un altre punt._NEWLINE_La guerra al llac havia arribat a un punt mort en aquesta etapa, amb les dues parts negades a organitzar atacs. Tanmateix, la guerra a terra va anar progressant, en gran part gr\xc3\xa0cies a l\'avantatge dels aliats, que van tallar la connexi\xc3\xb3 ferrovi\xc3\xa0ria el juliol de 1916 i van amena\xc3\xa7ar d\'a\xc3\xafllar Kigoma completament. Aix\xc3\xb2 va portar al comandant alemany, Gustav Zimmer, a abandonar la ciutat i marxar cap al sud. Per tal d\'evitar que el seu preuat vaixell caigu\xc3\xa9s en mans dels Aliats, Zimmer va enfonsar el vaixell el 26 de juliol de 1916. M\xc3\xa9s tard seria reflotat i van canviar-ne el nom per MV Liemba (vegeu Transport).\n_START_SECTION_\nHist\xc3\xb2ria recent\n_START_PARAGRAPH_\nEl 1992 el llac Tanganyika va apar\xc3\xa8ixer al documental Pole to Pole. El documentalista Michael Palin va anar a bord del MV Liemba i va creuar el llac._NEWLINE_Des del 2004 que el llac ha sigut centre d\'atenci\xc3\xb3 d\'una iniciativa massiva de Water and Nature per part de la UICN. El projecte durara cinc anys amb un cost total de 27 milions de d\xc3\xb2lars. La iniciativa intenta controlar els recursos i l\'estat del llac, establir criteris comuns per un nivell acceptable de sediments, pol\xc2\xb7luci\xc3\xb3 i qualitat de l\'aigua en general.\n_START_SECTION_\nEcologia\n_START_PARAGRAPH_\nEl llac Tanganyika s\'est\xc3\xa0 veient afectat per l\'escalfament global; observacions directes durant els \xc3\xbaltims 90 anys han descobert que la temperatura del llac s\'ha incrementat de forma substancial. I a la vegada, s\'ha observat una important caiguda de la producci\xc3\xb3 prim\xc3\xa0ria del llac, impactant de forma evident en la poblaci\xc3\xb3 de sardina, un dels principals elements de la pesca i per tant de l\'economia i l\'alimentaci\xc3\xb3 de les zones col\xc2\xb7lindants._NEWLINE_El llac tamb\xc3\xa9 s\'est\xc3\xa0 veient afectat per la pol\xc2\xb7luci\xc3\xb3 urbana, incloent-hi les deposicions provinents dels vaixels, i l\'exploraci\xc3\xb3 de petroli i minerals tamb\xc3\xa9 l\'afecta. A m\xc3\xa9s, cal introduir mesures per a la gesti\xc3\xb3 de la pesca de peixos ornamentals._NEWLINE_Altres problemes que l\'estan afectant s\xc3\xb3n: deposicions atmosf\xc3\xa8riques, erosi\xc3\xb3, esp\xc3\xa8cies invasives, contaminaci\xc3\xb3 (per exemple, per pesticides).\n_START_SECTION_\nSumbu National Park\n_START_PARAGRAPH_\nA la riba sud el llac Tanganyika hi trobem el Sumbu National Park, un parc nacional que cobreix una \xc3\xa0rea d\'uns 2.000 quil\xc3\xb2metres quadrats, incloent-hi uns 100 quil\xc3\xb2metres d\'algunes de les platges m\xc3\xa9s pr\xc3\xadstines d\'aquest gran llac. La seva extensi\xc3\xb3 inclou platges de sorra, penya-segats verticals, coves i badies naturals als escarpats turons i profundes valls de l\'interior. El riu Lufubu hi desemboca a trav\xc3\xa9s d\'una vall flanquejada per talussos de 300 metres per cada costat.'